**«Προοίμιο Συντάγματος»**

Αθανάσιος Κόντης

Διδάκτωρ Εκκλησιαστικού Δικαίου της Νομικής Σχολής του ΕΚΠΑ, Δικηγόρος παρ’ Αρείω Πάγω

**Ι. Ιστορία της διατάξεως**

Η συντριπτική πλειονότητα των σύγχρονων Συνταγμάτων περιλαμβάνουν προοίμιο, το οποίο κατά κανόνα θεσπίζεται κατά τον χρόνο που το ίδιο το Σύνταγμα τίθεται σε ισχύ. Ως γνωστό, το προοίμιο αποτελεί γραπτή μορφή διατυπώσεως νομοθετικής βουλήσεως, που προτάσσεται του κυρίως νομοθετικού κειμένου και ανήκει στην τεχνική θεσπίσεως κανόνων νομοθετικού κειμένου. Το προοίμιο θέτει τον πρωταρχικό σκοπό του Συντάγματος, τον λόγο ύπαρξής του και τον τρόπο με τον οποίο καλείται να εξυπηρετήσει τους πολίτες. Πέραν της νομικής του υποστάσεως, έχει, συνδυαστικώς, πολιτική, νομιμοποιητική, εκπαιδευτική και συμβολική λειτουργία.

Το ισχύον Σύνταγμα, όπως και τα προϊσχύσαντα ελληνικά Συντάγματα, δεν περιλαμβάνει προοίμιο με την παραπάνω έννοια. Ωστόσο, ήδη από τα επαναστατικά Συντάγματα είχε καθιερωθεί η *επίκληση της Αγίας Τριάδος* (χωρίς αυτή να αποτελεί προοίμιο), η οποία επαναλαμβάνεται, με μικρές λεκτικές διαφοροποιήσεις, και στα μεταγενέστερα, με εξαίρεση τα Συντάγματα 1925-1927, καθώς και το «Ηγεμονικό Σύνταγμα 1925», το οποίο, όμως, ουδέποτε τέθηκε σε ισχύ. Αξίζει να σημειωθεί ότι η εν λόγω επίκληση τυποποιήθηκε, το πρώτον, στο Προσωρινό Πολίτευμα της Επιδαύρου (1822) με τη φράση: *«Εν ονόματι της Αγίας και Αδιαιρέτου Τριάδος»*.

Το ισχύον Σύνταγμα του 1975 επαναλαμβάνει την ίδια, θρησκευτικού χαρακτήρα, επίκληση, παρόλο που το κυβερνητικό σχέδιο Συντάγματος, που αποτέλεσε τη βάση των συντακτικών εργασιών της (πέμπτης) Ε΄ Αναθεωρητικής Βουλής δεν περιλάμβανε επίκληση στην Αγία Τριάδα, δεχόμενο μάλιστα σφοδρή κριτική, διότι αγνοεί *«λίαν επιπολαίως τη διακήρυξη της πίστεως του ελληνικού λαού προς τον Σωτήρα της Πατρίδος μας εν Τριάδι Θεόν»*. Πράγματι το Σχέδιο Συντάγματος 1975 διαπνέονταν από μια τάση ουδετερότητας έναντι της επικρατούσας Ορθόδοξης Εκκλησίας ενόψει της ευρύτερης προσέγγισης πως οι συνταγματικές διατάξεις θεσπίζονται πρωτίστως υπέρ των δικαιωμάτων του ατόμου και όχι «εν ονόματι της Αγίας Τριάδος». Εντούτοις, η επίκληση της Αγίας Τριάδας προστέθηκε στο τελικό κείμενο του Συντάγματος, κατόπιν πρωτοβουλίας βουλευτών της Νέας Δημοκρατίας, η οποία έγινε δεκτή κατά τις συζητήσεις στην Ολομέλεια τόσο της Επιτροπής Συντάγματος, όσο και της Βουλής. Η διάταξη αυτή εντάχθηκε στο γενικότερο τότε πλαίσιο, το οποίο δεν ευνοούσε την πλήρη αντικατάσταση των σχέσεων Εκκλησίας και Πολιτείας προς την κατεύθυνση του χωρισμού. Έκτοτε, η εν λόγω επίκληση παραμένει αμετάβλητη κατά τη διατύπωση, χωρίς να μεταγλωττισθεί στη δημοτική.

**ΙΙ. Κανονιστική ισχύς της διατάξεως**

Το ζήτημα που τίθεται αφορά στο αν η επίκληση στην Αγία Τριάδα έχει κανονιστική ισχύ ή και οποιαδήποτε νομική σημασία και σε ποιο βαθμό.

Η επίκληση στην Αγία Τριάδα είχε ήδη τεθεί, όπως σημειώθηκε, στο Προσωρινό Πολίτευμα της Επιδαύρου (1822) ως έκφραση σύγχρονης ιστορικότητας και δήλωνε τη σύνδεση ελληνικού Έθνους – Ορθοδοξίας, ως γινόταν αντιληπτή κατά τον χρόνο γένεσης του ελληνικού κράτους. Καταρχάς, κατά γενική παραδοχή, η επίκληση εκφράζει τη συνέχεια της εκδηλώσεως ευσέβειας και ευγνωμοσύνης του ελληνικού Έθνους στην Ορθοδοξία, που υπήρξε πολύτιμος αρωγός του, ιδίως κατά τους αιώνες της Τουρκοκρατίας και κατά την ελληνική επανάσταση του 1821. Το νεότερο ελληνικό Κράτος, μετά από αιώνες οθωμανικού ζυγού, στους οποίους η θρησκευτική συνείδηση ήταν συνυφασμένη με την «ελληνικότητα», επικαλείτο την Αγία Τριάδα, όχι για σκοπούς συνταγματικής ερμηνευτικής λειτουργίας, αλλά για *«ιστορική καθοδήγηση και διατήρηση της ιστορικής μνήμης»*. Η τεχνική αυτή, ήτοι η χρήση του ιστορικού παρελθόντος ως στοιχείο νομιμοποιητικής λειτουργίας για το μέλλον, είναι συνήθης στη διαμόρφωση συνταγματικών προοιμίων (βλ. λ.χ. Σλοβενικό Σύνταγμα 1992).

Ως προς το ζήτημα όμως εάν η επίκληση της Αγίας Τριάδος στο Σύνταγμα έχει κανονιστικό περιεχόμενο, η κρατούσα στη θεωρία (και ορθότερη) γνώμη είναι πως η επίκληση έχει συμβολικό και όχι νομικό χαρακτήρα και κατά συνέπεια αυτή στερείται κανονιστικών συνεπειών και οποιασδήποτε νομικής σημασίας, ακόμα και ερμηνευτικής, έστω και αν υποστηρίζεται η διατήρησή της, χωρίς τούτο όμως να αποτελεί αναχρονισμό. Η πιο πάνω προσέγγιση συνάδει και με τη θέση, σύμφωνα με την οποία η έννοια της επικρατούσας θρησκείας νοείται ως η θρησκεία που πρεσβεύει η συντριπτική πλειοψηφία του ελληνικού λαού και δεν ενέχει κανονιστικές συνέπειες. Δεν πρέπει πάντως να παροράται ότι η επίκληση, ναι μεν στερείται κανονιστικής σημασίας, διαθέτει, όμως, πυκνό ιδεολογικό περιεχόμενο.

Στον αντίποδα, υποστηρίχθηκε η άποψη περί πλήρους κανονιστικής ισχύος της διατάξεως και ήδη η πρόσφατη υπ’ αριθ. 660/2018 απόφαση της Ολομέλειας του Συμβουλίου Επικρατείας για το μάθημα των θρησκευτικών έκρινε (σκ. 12 και 14) ότι η επίκληση στην κεφαλίδα του Συντάγματος, όπως και η αναφορά του άρθρου 3 § 1 του Συντάγματος σε «επικρατούσα θρησκεία», συνιστά βασικό στοιχείο της συνταγματικής παραδόσεως της Χώρας, συναρτάται με τον καίριο ρόλο της Ορθόδοξης Εκκλησίας στην ιστορική πορεία του Ελληνισμού, ιδίως κατά την περίοδο της τουρκοκρατίας, και δεν στερείται κανονιστικών συνεπειών, έστω και περιορισμένων, όπως για παράδειγμα η καθιέρωση χριστιανικών εορτών ως υποχρεωτικών αργιών. Πάντως και η μειοψηφία της ως άνω απόφασης του Συμβουλίου Επικρατείας επίσης δέχεται την *«περιορισμένη κανονιστική επιρροή»* της προμετωπίδας του Συντάγματος, σημειώνοντας πως αυτή είναι αντίστοιχη με την προμετωπίδα του ελβετικού Συντάγματος.

**ΙΙΙ. Πρόταση αναθεώρησης**

Από τα ανωτέρω, καθίσταται προφανές ότι η επίκληση της Αγίας Τριάδας μετά τον τίτλο του Συντάγματος εξακολουθεί να προκαλεί τον επιστημονικό διάλογο σχετικά με την αναγκαιότητα διατηρήσεως ή απαλείψεως της.

Στο πλαίσιο των επιχειρημάτων υπέρ της διατήρησης, έχει υποστηριχθεί πως η διαχρονική και συνεχής παρουσία της θρησκευτικής επίκλησης στα συνταγματικά κείμενα συνηγορεί υπέρ της άποψης ότι αυτή πλέον ανήκει στη συνταγματική παράδοση του ελληνικού Κράτους, με συνεκτική και συμβολική σημασία. Επίσης, προβάλλεται πως μια ενδεχόμενη απάλειψή της θα ισοδυναμούσε με άρνηση της ιστορικής και πολιτιστικής σύνδεσης της ορθοδοξίας με την ταυτότητα του ελληνικού λαού. Κατά τον Ευάγγελο Βενιζέλο, η επίκληση της Αγίας Τριάδας δεν *«ενέχει θρησκευτικό χρωματισμό, αλλά πρόκειται για ζήτημα ιστορικής μνήμης»*.

Από την άλλη, υποστηρίζεται ότι η επίκληση του θείου στην προμετωπίδα του Συντάγματος αποτελεί μια *«ατυχή διατύπωση»*, η οποία αντίκειται ευθέως προς τη θρησκευτική ουδετερότητα του Κράτους ή ότι συνιστά διάταξη ξένη και περιττή προς το συνταγματικό κείμενο και για το λόγο αυτό προτείνεται η απάλειψή της.

Μάλιστα, όπως ευστόχως επισήμανε και ανέδειξε σε πρόσφατη μελέτη του ο καθηγητής κ. Ι. Μ. Κονιδάρης για την προσωπικότητα και το έργο του αείμνηστου διαπρεπούς κανονολόγου, καθηγητή της Θεολογικής Σχολής του Πανεπιστημίου Αθηνών και ακαδημαϊκού Αμίλκα Αλιβιζάτου (βλ. περ. «Νομοκανονικά», τεύχ. 2/2022, σ. 17 επ.), ο τελευταίος αναφερόμενος στην επίκληση της Αγίας Τριάδος στο Σύνταγμα του 1952 (το οποίο ήταν σαφώς συντηρητικότερο σε σχέση με το ισχύον ως προς τις σχέσεις κράτους – Εκκλησίας), είχε με παρρησία και ευθύτητα αποφανθεί, και μάλιστα για την εποχή εκείνη, ότι: *«Φρονώ ότι αύτη δέον να απαλειφθή, ως όλως ξένη προς το ακολουθούν κείμενον και ως αποβαίνουσα σημείον αντιλεγόμενον παρά πολλοίς πολίταις έλλησι, μη ιδεολογικώς και οργανικώς ανήκοντας εις τον χριστιανισμόν και εις την ορθόδοξον Εκκλησίαν και συνεπώς μή πιστεύοντας εις το μυστήριον της Αγίας Τριάδος...»*, καταλήγοντας στο συμπέρασμα ότι: *«Η απάλειψις από του κειμένου της ομολογίας ταύτης εις ουδέν βλάπτει, ενώ η παραμονή της, εις ουδέν ωφελούσα, επιβαρύνει το κείμενον με περιττήν όλως και πολλήν ανωμαλίαν φέρουσαν διατύπωσιν»*.

Πάντως, μάλλον υπερβολική είναι η θεώρηση ότι η συμβολική αναφορά στην Αγία Τριάδα θέτει υπό αμφισβήτηση την θρησκευτική ουδετερότητα του Κράτους, διότι λ.χ. στις ΗΠΑ, που εφαρμόζεται συνταγματικά ο αυστηρός χωρισμός πολιτείας και θρησκειών (1η τροπολογία του Αμερικανικού Συντάγματος 1791), έχει υιοθετηθεί εδώ και δεκαετίες (1956) από το Κογκρέσο το *«In God We Trust»* ως εθνική φράση, χωρίς όμως η υιοθέτηση της φράσης να θέτει υπό αμφισβήτηση το καθεστώς πολιτειακής ουδετερότητας.

Ωστόσο, είναι γεγονός ότι η διατήρηση της επικλήσεως της Αγίας Τριάδας, πέραν του ότι «επιβαρύνει» το κείμενο καθώς δεν επιφέρει νομικές συνέπειες, είναι επιδεκτική παρερμηνειών και δύναται να οδηγήσει σε συνειρμούς ότι δήθεν όλο το Σύνταγμα πρέπει να στοιχείται, κατά το περιεχόμενό του, με την επίκληση στο προοίμιο του. Σε τούτο συνηγορεί πλέον και η ασάφεια ως προς την έκταση της κανονιστικής ισχύος της επίκλησης, που δημιουργήθηκε από την πλειοψηφία στην απόφαση του Συμβουλίου της Επικρατείας (δηλ. ορίστηκε το minimum, αλλά όχι το μέγιστο της κανονιστικής εμβέλειας του προοιμίου), κατά τρόπον ώστε το προοίμιο δυνητικώς να συνεφαρμόζεται ή έστω να καθίσταται ερμηνευτικό εργαλείο σε άδηλο αριθμό άρθρων του Συντάγματος και ως εκ τούτου η νομολογία να ανάγεται σε «*οιονεί συνταγματικό νομοθέτη»*. Επιπλέον και αντιστρόφως, η αφαίρεση της επικλήσεως θα σημαίνει, σε συμβολικό επίπεδο, την απαλλαγή της Ορθόδοξης Εκκλησίας από την κρατική χειραγώγηση και τον έλεγχο.

*Ως εκ τούτου και προκειμένου να μην υπάρχει σύγχυση ως προς τις νομικές συνέπειες του προοιμίου, είναι προτιμότερη η απάλειψη της επίκλησης της Αγίας Τριάδος σε επικείμενη συνταγματική αναθεώρηση, χωρίς κατ’ ανάγκη να αντικατασταθεί με άλλο προοίμιο.*